KIRJALLINEN KYSYMYS P-2634/99 esittäjä(t): Bart Staes (Verts/ALE) komissiolle. Korvaukset EU:n kansalaisille Sveitsissä tapahtuvissa (liikenne)onnettomuuksissa.



Virallinen lehti nro 280 E , 03/10/2000 s. 0091 - 0092



KIRJALLINEN KYSYMYS P-2634/99 esittäjä(t): Bart Staes (Verts/ALE) komissiolle (22. joulukuuta 1999) Aihe: Korvaukset EU:n kansalaisille Sveitsissä tapahtuvissa (liikenne)onnettomuuksissa Puutteet Sveitsin lainsäädännössä antavat vakuutusyhtiöille mahdollisuuden siirtää vastuuvakuutuksen mukaisten vahingonkorvausten myöntämistä pitkäksi aikaa. Tämä oikeusturvan puuttuminen koskee myös EU:n kansalaisia, jotka joutuvat (liikenne)onnettomuuteen Sveitsissä. Näiden henkilöiden on puitava asiansa oikeudessa ilman varmuutta oikeudenmukaisen korvauksen saamisesta kohtuullisessa ajassa. EU:n ja Sveitsin välisen liikennettä koskevan sopimuksen vuoden 2000 kuluessa odotettavissa oleva ratifiointi on nähtävä mahdollisuutena ratkaista tämä juridinen ongelma mahdollisimman pian, sillä EU:n kansalaisillahan on Sveitsissä oikeus samanlaiseen suojaan kuin sveitsiläisillä on EU:n jäsenvaltioissa. On myös mainittava, että edelliselle komission puheenjohtajalle Santerille ilmoitettiin (VTB-VAB:n professori Eric Suyn ja Belgian varapääministerin Elio di Rupon lähettämillä) 12. maaliskuuta 1998 ja 27. heinäkuuta 1998 päivätyillä kirjeillä tästä asiasta. 1. Mitä aloitteita komissio on tehnyt korjatakseen nämä Sveitsin lainsäädännön puutteet, joiden vuoksi Sveitsissä tapahtuvissa liikenneonnettomuuksissa oikeusturva ei ole riittävä? 2. Voisiko komissio tarttua tilaisuuteen EU:n ja Sveitsin välisen liikennettä koskevan sopimuksen ratifioinnin yhteydessä, jotta Sveitsin hallitukselta voitaisiin vaatia nopeaa, oikeudenmukaista ja kohtuullista ratkaisua tähän oikeudelliseen ongelmaan? Mikä on syynä, jos komissio ei aio näin tehdä? 3. Mihin toimiin komissio aikoo ryhtyä vaatiakseen Sveitsin hallitukselta mahdollisimman pian oikeudenmukaista ja kohtuullista ratkaisua tähän oikeudelliseen ongelmaan? Chris Pattenin komission puolesta antama vastaus (21. tammikuuta 2000) Komissio on tietoinen monista tapauksista, joissa Euroopan yhteisön kansalaiset ovat kohdanneet vaikeuksia toiminnassaan sveitsiläisten vakuutusyhtiöiden kanssa Sveitsissä sattuneiden onnettomuuksien jälkeen. Kyseiset tapaukset kuuluvat Sveitsin siviilioikeuden soveltamisalaan, ja liikenneonnettomuuksiin sovelletaan sopimusta vihreästä kortista, joka kuuluu myös siviilioikeuteen. Komissiolla ei ole tämän asian suhteen toimivaltaa eikä sillä ole valtaa käsitellä vaatimuksia kolmansien maiden vakuutusyhtiöitä vastaan näissä maissa sattuneiden onnettomuuksien seurauksena. Seitsemää alakohtaista sopimusta koskevien neuvottelujen neuvotteluohjeet eivät kattaneet näitä kysymyksiä, ja näin ollen niistä ei voitu neuvotella. Komissio on esittänyt neuvostolle neuvottelujen tuloksen(1), ja sopimukset allekirjoitettiin 21 päivänä kesäkuuta 1999 Luxemburgissa. Euroopan parlamentin, jäsenvaltioiden ja neuvoston on nyt ratifioitava sopimukset oman arviointinsa perusteella. Komissio on ottanut tämän kysymyksen esille Sveitsin viranomaisten kanssa laajemmissa yhteyksissä. Se ottaa kysymyksen uudelleen esille vakuutussopimuksen sekakomitean seuraavassa kokouksessa, vaikka asia ei tarkasti ottaen kuulukaan kyseisen sopimuksen soveltamisalaan. (1) KOM(1999) 229 lopullinen.